b'\n_START_ARTICLE_\nSv\xc3\xb8mming\n_START_PARAGRAPH_\nSv\xc3\xb8mming er betegnelsen p\xc3\xa5 hvordan mennesker og andre levende skapninger tar seg frem i vann. Sv\xc3\xb8mming og bevegelse i vann kan brukes som en effektiv forflytning, i forbindelse med matauk, nedkj\xc3\xb8ling, vask, mosjon og rekreasjon. Sv\xc3\xb8mming kan v\xc3\xa6re livreddende der vann er en utvei ved fare og \xc3\xa5 kunne sv\xc3\xb8mme kan v\xc3\xa6re livreddende. Evnen til \xc3\xa5 sv\xc3\xb8mme blir gjerne vurdert ut fra fart eller utholdenhet og konkurransesv\xc3\xb8mming foreg\xc3\xa5r gjerne i et sv\xc3\xb8mmeanlegg. Sv\xc3\xb8mming nyttes som rekreasjon av en rekke ulike dyr, ikke minst av mennesker.\n_START_SECTION_\nKonkurransesv\xc3\xb8mming\n_START_PARAGRAPH_\nSv\xc3\xb8mming er en av verdens st\xc3\xb8rste sporter. Sv\xc3\xb8mming er teknisk sett i hovedsak en individuell sport, der form\xc3\xa5let er \xc3\xa5 bevege seg over ulike distanser i vann p\xc3\xa5 kortest mulig tid. Det er flere ulike teknikker som kan nyttes i konkurranser, og konkurransesv\xc3\xb8mming er regulert i et internasjonalt regelverk bestemt av Federation Internationale de Natation Amateur (FINA). Sv\xc3\xb8mming er f\xc3\xb8rst og fremst en utholdenhetsidrett, men hastigheten avhenger ogs\xc3\xa5 av styrke i armer og bein, smidighet og koordinasjon.\n_START_SECTION_\nSortering av sv\xc3\xb8mmere\n_START_PARAGRAPH_\nI hver \xc3\xb8velse p\xc3\xa5 et sv\xc3\xb8mmestevne er sv\xc3\xb8mmerne sortert etter p\xc3\xa5meldingstid. Sv\xc3\xb8mmere uten p\xc3\xa5meldningstid sv\xc3\xb8mmer i de f\xc3\xb8rste heatene, etterfulgt av de med svakest p\xc3\xa5meldingstid. De beste sv\xc3\xb8mmerne sv\xc3\xb8mmer i de siste heatene._NEWLINE_I hvert heat er ogs\xc3\xa5 sv\xc3\xb8mmerne sortert etter tid. De raskeste (best p\xc3\xa5meldingstid) sv\xc3\xb8mmerne sv\xc3\xb8mmer i de midterste banene. De to midterste banene har gjerne annen farge p\xc3\xa5 banetauene, f.eks. gult. De med svakest p\xc3\xa5meldings i hvert heat sv\xc3\xb8mmer n\xc3\xa6rmest bassengkanten.\n_START_SECTION_\nBanetau\n_START_PARAGRAPH_\nBanetaua er merket med forskjellige farger, symmetrisk delt p\xc3\xa5 midten. Det kan v\xc3\xa6re forskjellige farger p\xc3\xa5 banetaua i forskjellige sv\xc3\xb8mmeanlegg, men hvor tauene er merket er ikke tilfeldig. De f\xc3\xb8rste 5 meterne fra bassengkanten og ut skal ha sin farge p\xc3\xa5 banetauet. Det er ogs\xc3\xa5 et merke i banetauet 15 meter fra kanten. Noen banetau har merke p\xc3\xa5 midten av bassenget._NEWLINE_Grunnen til at tauene har et 15-metersmerke er for at det skal v\xc3\xa6re lettere for dommerne \xc3\xa5 se om sv\xc3\xb8mmerne sv\xc3\xb8mmer for langt under vann. Det er nemlig ikke lov \xc3\xa5 sv\xc3\xb8mme mer enn 15 meter under vann.\n_START_SECTION_\nFormater\n_START_PARAGRAPH_\nDet konkurreres ulike formater i sv\xc3\xb8mming basert p\xc3\xa5 lengden p\xc3\xa5 bassenget. Det mest vanlige er meter (brukes internasjonalt), som igjen deles inn i kortbane 25 og langbane 50 meter. Verdensmesterskap holdes i 25 meter og 50 meter. Olympiader holdes i 50-metersbassenger. For at en ny rekord skal v\xc3\xa6re gyldig m\xc3\xa5 lengden p\xc3\xa5 bassenget v\xc3\xa6re i n\xc3\xb8yaktig lengde innenfor 1 cm og m\xc3\xa5les ut ifra bestemte kriterier._NEWLINE_I USA er de fleste sv\xc3\xb8mmebassengene i yards, da spesielt 25 yards. Men nye langbanebassenger som bygges er som oftest i 50 meter, og noen ganger med mulighet til \xc3\xa5 justere ned til 50 yards. I Storbritannia er det fortsatt noen gamle sv\xc3\xb8mmehaller som er i yards. Alle formatene har sine egne rekorder og ofte er det ulike rekordholdere i de forskjellige.\n_START_SECTION_\nOrganisering\n_START_PARAGRAPH_\nMesteparten av konkuranssesv\xc3\xb8mmingen i Norge organiseres i regi av Norges Sv\xc3\xb8mmeforbund (NSF) som er Norges 8. st\xc3\xb8rste s\xc3\xa6rforbund. NSF er medlem av FINA som gj\xc3\xb8r at bare NSF har mulighet til \xc3\xa5 organisere sv\xc3\xb8mmeidrett innenfor FINAs idrettslige jurisdiksjon i Norge. I 2009 hadde NSF 49 119 aktive fordelt p\xc3\xa5 252 medlemsklubber.\n_START_SECTION_\nSv\xc3\xb8mmetrening\n_START_PARAGRAPH_\nVed sv\xc3\xb8mmetrening deler sv\xc3\xb8mmerne seg inn i baner avhengig av niv\xc3\xa5. I Norge sv\xc3\xb8mmer man h\xc3\xb8yrekj\xc3\xb8ring og beveger seg til venstre side p\xc3\xa5 slutten av hver vending. Sv\xc3\xb8mmetrening best\xc3\xa5r i for det meste av intervalltrening. Hoveddelene av et sv\xc3\xb8mmeprogram best\xc3\xa5r som oftest av oppvarming, teknikk, hovedsett, andresett og utsv\xc3\xb8mming. Elitesv\xc3\xb8mmere sv\xc3\xb8mmer mellom 1000 til 2500 km \xc3\xa5ret, avhengig av treningsbakgrunn, og konkurransedistanse.\n_START_SECTION_\nRekorder\n_START_PARAGRAPH_\nAlexander Dale Oen satte i 2008-sesongen en rekke norges- og nordiske rekorder i sv\xc3\xb8mming.\n_START_SECTION_\nEtikette i sv\xc3\xb8mmeanlegg\n_START_PARAGRAPH_\nDet finnes generelle regler for oppf\xc3\xb8rsel i sv\xc3\xb8mmehaller som f\xc3\xb8lges i de fleste land verden over . Det er b\xc3\xa5de for \xc3\xa5 unng\xc3\xa5 smitte og sykdom og for \xc3\xa5 hindre un\xc3\xb8dvendig irritasjon. Sv\xc3\xb8mmehaller kan v\xc3\xa6re organisert sv\xc3\xa6rt effektivt, mens andre kan v\xc3\xa6re  organisert ineffektivt som kan f\xc3\xb8re til farlige situasjoner og kapasitetsproblemer.\n_START_SECTION_\nValg av bane\n_START_PARAGRAPH_\nMan velger bane ut ifra hastigheten man selv realistisk sett sv\xc3\xb8mmer. S\xc3\xa5 lenge hastigheten er den samme, kan mange sv\xc3\xb8mme etter hverandre i en bane. Det kan v\xc3\xa6re lurt \xc3\xa5 si ifra om at du legger deg i banen hvis det kun en person som sv\xc3\xb8mmer der._NEWLINE_En ut\xc3\xb8ver som trener mot en konkurranse har ofte st\xc3\xb8rre behov for f\xc3\xa6rre forbikj\xc3\xb8ringer b\xc3\xa5de for \xc3\xa5 opprettholde riktig intervallhastighet og for \xc3\xa5 kunne konsentrere seg om \xc3\xa5 holde riktig teknikk under anstrengelse. Raskere sv\xc3\xb8mmere b\xc3\xb8r hvis mulig gi tregere sv\xc3\xb8mmere et forsprang f\xc3\xb8r de selv begynner. En saktere sv\xc3\xb8mmer b\xc3\xb8r hvis mulig ikke starte \xc3\xa5 sv\xc3\xb8mme rett f\xc3\xb8r en raskere sv\xc3\xb8mmer kommer inn for \xc3\xa5 vende , p\xc3\xa5 samme m\xc3\xa5te som \xc3\xa5 hoppe ut i vannet rett foran en som sv\xc3\xb8mmer er uheldig._NEWLINE_Sm\xc3\xa5 barn har mindre evne til \xc3\xa5 beregne hastigheten til de som sv\xc3\xb8mmer fort og kan derfor plutselig pr\xc3\xb8ve \xc3\xa5 krysse banen p\xc3\xa5 et uheldig tidspunkt. Foreldre b\xc3\xb8r v\xc3\xa6re oppmerksom p\xc3\xa5 dette og fortelle barna at det kan v\xc3\xa6re farlig.\n_START_SECTION_\nSv\xc3\xb8mmeretning\n_START_PARAGRAPH_\nN\xc3\xa5r det er flere enn tre i banen b\xc3\xb8r man sv\xc3\xb8mme i sirkel. I Norge, som store deler av verden sv\xc3\xb8mmer man h\xc3\xb8yrekj\xc3\xb8ring og man beveger seg til venstre side p\xc3\xa5 slutten av hver vending, slik at man vender p\xc3\xa5 venstre side av T-merket._NEWLINE_N\xc3\xa5r du skal stoppe, sv\xc3\xb8mmer du til h\xc3\xb8yre siden av T-merket i en av endene av lengden, hvor du stopper. Dette er viktig for at det ikke skal oppst\xc3\xa5 farlige situasjoner, s\xc3\xa6rlig n\xc3\xa5r sv\xc3\xb8mmere skyter seg ut fra veggen etter vending. Ofte ved crawlsv\xc3\xb8mming og ryggsv\xc3\xb8mming har sv\xc3\xb8mmeren mindre mulighet til \xc3\xa5 se foran seg. St\xc3\xa5 inn i et av hj\xc3\xb8rnene dersom du oppholder deg i vendeomr\xc3\xa5det. Banetauene b\xc3\xb8r ikke sittes p\xc3\xa5, det gj\xc3\xb8r at de blir slakke og til slutt blir \xc3\xb8delagt.\n_START_SECTION_\nForbikj\xc3\xb8ring\n_START_PARAGRAPH_\nVent p\xc3\xa5 riktig anledning, s\xc3\xa5 r\xc3\xb8rer man en gang ved foten til vedkommende for \xc3\xa5 signalisere at du vil sv\xc3\xb8mme forbi. Den som blir sv\xc3\xb8mt forbi tar hensyn, og holder godt til h\xc3\xb8yre, mens den som skal forbi holder til venstre. Det kan v\xc3\xa6re en god id\xc3\xa9 \xc3\xa5 gj\xc3\xb8re forbipasseringen ved en vending; den som skal forbi r\xc3\xb8rer ved beinet f\xc3\xb8r en vending, betyr det at forbipasseringen skal skje ved vendingen. Den som skal forbi sv\xc3\xb8mmer mot venstre i vendingen, mens den som blir forbig\xc3\xa5tt vender p\xc3\xa5 h\xc3\xb8yre side og b\xc3\xb8r ofte vente litt f\xc3\xb8r skyver ifra.\n_START_SECTION_\nHygiene\n_START_PARAGRAPH_\nMangel p\xc3\xa5 hygiene kan f\xc3\xb8re til smitte via vannet. \xc3\x98kt konsentrasjon av mikroorganismer og smuss gj\xc3\xb8r at man m\xc3\xa5 bruke mer klor i vannet, noe som f\xc3\xb8rer til \xc3\xb8kt klorlukt, utt\xc3\xb8rring av huden og p\xc3\xa5 sikt astma. Det anbefales at man dusjer naken, og ikke legger badebuksa ned p\xc3\xa5 gulvet der vannet ledes mot avl\xc3\xb8pet, og ikke sv\xc3\xb8mmer n\xc3\xa5r man har diar\xc3\xa9, da man kan spre sykdom via vannet. Ikke svelg vannet i sv\xc3\xb8mmebassenget. Foreldre b\xc3\xb8r passe p\xc3\xa5 at barn har v\xc3\xa6rt p\xc3\xa5 do f\xc3\xb8r de g\xc3\xa5r ut i bassenget. At barn tisser utenfor toalettet kan v\xc3\xa6re et problem, og foreldre b\xc3\xb8r f\xc3\xb8lge med barna n\xc3\xa5r de er i den alderen.'